Virallinen lehti nro C 200 , 30/06/1997 s. 0258



B4-0484/97 Päätöslauselma Euroopan komission bioteknologian eettisiä vaikutuksia tutkivan asiantuntijaryhmän mandaatista Euroopan parlamentti, joka - ottaa huomioon Euroopan komission bioteknologian eettisiä vaikutuksia tutkivan asiantuntijaryhmän (Group of Advisers on the Ethical Implications of Biotechnology, GAEIB) tähänastiset lausunnot, - ottaa huomioon 16. maaliskuuta 1989 geenitekniikan eettisistä ja oikeudellisista ongelmista ((EYVL C 96, 17.4.1989, s. 165)) ja keinohedelmöityksestä 'in vivo' ja 'in vitro' ((EYVL C 96, 17.4.1989, s. 171)) antamansa päätöslauselmat sekä 12. maaliskuuta 1997 kloonauksesta antamansa päätöslauselman ((Kyseisen päivän istunnon pöytäkirja, osa II, kohta 9)), - ottaa huomioon komission vuonna 1991 neuvostolle ja Euroopan parlamentille antaman tiedonannon «Bioteknologiaan perustuvan yhteisön teollisuuden kilpailuympäristön parantaminen» (SEK(91)0629), - ottaa huomioon komission valkoisen kirjan «Kasvu, kilpailukyky, työllisyys - Haasteet ja siirtyminen 21. vuosisadalle», - ottaa huomioon Euroopan neuvoston yleissopimuksen ihmisoikeuksien ja inhimillisen arvokkuuden suojelusta biologian ja lääketieteen sovellusten alalla (bioetiikka-yleissopimus) ((Ministerikomitean 19. marraskuuta 1996 hyväksymä yleissopimus, Euroopan neuvoston oikeudellisten asioiden osaston asiakirja DIR/JUR(96)14)) ja yleissopimusluonnoksesta 20. syyskuuta 1996 antamansa päätöslauselman ((EYVL C 320, 28.10.1996, s. 268)), A. ottaa huomioon, että GAEIB:n mandaatti päättyy 31. heinäkuuta 1997, B. katsoo, että on tarpeen varmistaa, että bioteknologiasta saatavia etuja ei menetetä väärinkäytön, eettisten rajoitusten puuttumisen tai sensaationnälkäisen uutisoinnin vuoksi, C. katsoo, että alalla on otettava käyttöön genetiikan kehityksen asianmukaiset sääntelyn ja valvonnan menetelmät, D. katsoo, että kaikki tarpeelliset tiedot on annettava yleisön ulottuville ja että Euroopan unionin on toimittava edelläkävijänä julkisen keskustelun edistämisessä, E. katsoo, että GAEIB:lla on ollut ja olisi jatkossakin oltava merkittävä rooli tässä keskustelussa, F. katsoo, että bioteknologialla on suuret mahdollisuudet hyödyttää ihmiskuntaa, mutta että sen eettiset näkökohdat on otettava huomioon; 1. Toistaa uskovansa, että on tärkeää laatia inhimilliseen arvokkuuteen perustuvat biologian, bioteknologian ja lääketieteen eettiset normit ja että näitä normeja on noudatettava, mikäli mahdollista, kaikkialla maailmassa ja että niiden osalta on noudatettava korkeaa suojelun tasoa; 2. Antaa GAEIB:lle tunnustusta sen tähänastisesta työstä ja sen panoksesta tiedon julkistamisessa ja bioteknologiasta käytävän keskustelun edistämisessä mutta kiinnittää huomiota siihen, että GAEIB:n työskentelymenetelmiä ja rakennetta on parannettava; 3. Viittaa siihen, että tutkimuksen etuun on kiinnitetty liikaa huomiota sen sijaan että olisi selvitetty mahdollisia vaikutuksia yhteiskuntaan; 4. Kehottaa komissiota uudistamaan GAEIB:n mandaatin ja selventämään sitä ja erityisesti sen kokoonpanoa, tehtävää ja valtuuksia ja kuulemaan Euroopan parlamenttia ja raportoimaan sille kaikissa vaiheissa; katsoo, että parlamenttia on kuultava GAEIB:n jäsenten nimittämisen yhteydessä; 5. Valittaa sitä, etteivät GAEIB:n lausunnot joissakin tapauksissa ole riittävän selkeitä (esimerkiksi lausunnot sukusoluihin kohdistuvista toimenpiteistä tai ihmisen kloonaamisesta), ja muistuttaa aina tuominneensa nämä ja muut sellaiset menetelmät ja tekniikat, jotka loukkaavat ihmisarvoa; 6. Kehottaa komissiota esittämään ehdotuksia, joiden tarkoituksena on taata parlamentin osallistuminen bioteknologiaan liittyvien eettisten kysymysten ratkaisuun; katsoo, että komission tulisi esittää parlamentille vuosittain GAEIB:n toimintaa koskeva kertomus; 7. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.